Temeljem članka 21. Pravilnika o dodjeli stipendija učenicima i studentima Grada Dubrovnika („Službeni glasnik Grada Dubrovnika“, br. 26/24) gradonačelnik Grada Dubrovnika raspisuje

**N A T J E Č A J**

**za dodjelu stipendija učenicima i studentima iz obitelji slabijeg imovinskoga stanja**

**za školsku godinu 2024./2025.**

**I**. Grad Dubrovnik će dodijeliti 6 učeničkih i 10 studentskih stipendija učenicima i studentima iz obitelji slabijeg imovinskoga stanja za školsku godinu 2024./2025.

**II.** Trajanje stipendije ugovara se za vrijeme trajanja određenog programa (srednjoškolsko obrazovanje odnosno preddiplomski studij i diplomski studij) do najduže pet mjeseci apsolventskog staža nakon završetka diplomskog studija sukladno uvjetima propisanim ugovorom o stipendiranju te odredbama Pravilnika o dodjeli stipendija učenicima i studentima Grada Dubrovnika („Službeni glasnik Grada Dubrovnika“, br. 26/24).

**III.** Pravo na stipendiju mogu ostvariti učenici i studenti koji su državljani Republike Hrvatske i imaju prebivalište na području Grada Dubrovnika najmanje šest mjeseci prije raspisivanja natječaja, imaju status redovnog učenika odnosno studenta u Republici Hrvatskoj, nemaju odobrenu stipendiju od nekog drugog subjekta te koji ispunjavaju uvjet prihoda utvrđen zaključkom gradonačelnika KLASA:604-01/24-02/03, UR.BROJ:2117/01-01-24-02 od 26. rujna 2024. godine.

* samac 600,00 eura
* dvočlana obitelj 840,00 eura
* tročlana obitelj 1080,00 eura
* četveročlana obitelj 1320,00 eura
* za svakog daljnjeg člana +240,00 eura

**IV.** Iznos stipendija koje će se dodijeliti je:

- za učenike koji se školuju u Dubrovniku – 75,00 eura mjesečno (osim za mjesece srpanj i kolovoz),

- za učenike koji se školuju izvan Dubrovnika – 145,00 eura mjesečno (osim za mjesece srpanj i kolovoz),

- za studente koji se školuju u Dubrovniku – 120,00 eura mjesečno (osim za mjesece srpanj i kolovoz),

- za studente koji se školuju izvan Dubrovnika – 220,00 eura mjesečno (osim za mjesece srpanj i kolovoz).

**V.** Pozivaju se zainteresirani učenici i studenti da podnesu prijave za natječaj u roku od 15 dana od dana objave obavijesti o raspisivanju natječaja u tjedniku Dubrovački vjesnik na adresu: Grad Dubrovnik, Upravni odjel za obrazovanje, šport, socijalnu skrb i civilno društvo, Gundulićeva poljana 10, 20 000 Dubrovnik.

**VI.** Uz prijavnicu za natječaj (obrazac prijavnice dostupan je u Upravnom odjelu za obrazovanje, šport, socijalnu skrb i civilno društvo odnosno na službenim stranicama Grada Dubrovnika) kandidati trebaju dostaviti sljedeće isprave i dokaze:

1. domovnica

2. potvrdu o prebivalištu (ne stariju od šest mjeseci) ili preslik osobne iskaznice ako je starija od šest mjeseci,

3. potvrdu o redovnom upisu u određenu srednjoškolsku ustanovu odnosno na sveučilišni ili stručni studij u Republici Hrvatskoj,

4. izjavu o nepostojanju odobrene stipendije nekog drugog subjekta,

5. isprave kojima kandidati dokazuju svoj socijalni i materijalni položaj:

- dokaz o primanjima ostvarenim tri mjeseca prije podnošenja prijave za stipendiju za sve članove zajedničkog kućanstva i potvrdu o visini dohotka za 2023. godinu za sve članove zajedničkog kućanstva izdanu od Porezne uprave,

- dokaz da kandidat nema jednog ili oba roditelja,

- dokaz o ostvarivanju jednog od oblika pomoći Centra za socijalnu skrb,

- izjavu da je kandidat dijete samohranog roditelja (koji ne prima nikakvu financijsku pomoć od drugog roditelja),

- dokaz da je kandidat iz obitelji s više djece predškolskog uzrasta ili koja se školuju

6. preslike svjedodžbi posljenjih četiriju godina školovanja u osnovnoj odnosno srednjoj školi te prijepis ocjena za studente koji već studiraju.

**VII.** Nepravodobne i nepotpune prijave neće se uzimati u obzir i odbacit će se.

**VIII**. Kriteriji na temelju kojih će se izvršiti odabir prijavljenih kandidata su:

1. materijalni i socijalni položaj te

2. opći uspjeh u prethodnom školovanju.

**IX.** Temeljem podnesene dokumentacije i prethodno spomenutih kriterija u roku od 60 dana od dana isteka roka za podnošenje prijava obavit će se bodovanje i napraviti prijedlog liste kandidata za dobivanje stipendije. Svaki kandidat može u roku od 8 dana od dana objave prijedloga lista kandidata, putem Upravnog odjela za obrazovanje, šport, socijalnu skrb i civilno društvo gradonačelniku Grada Dubrovnika podnijeti pisani prigovor na prijedlog liste.

Gradonačelnik Grada Dubrovnika donijet će odluku o prigovoru u roku od 15 dana od dana zaprimanja prigovora.

Gradonačelnik Grada Dubrovnika donijet će zaključak o dodjeli stipendija koji će se objaviti na službenim stranicama Grada Dubrovnika.

**X.** Obavijest o raspisivanju natječaja objavit će se u tjedniku Dubrovački vjesnik, a cjeloviti tekst natječaja na web stranici Grada Dubrovnika

KLASA: 604-01/24-02/08

UR.BROJ: 2117-1-01-24-01

Dubrovnik, 6. studenog 2024. godine

 **Gradonačelnik**

 **Mato Franković**